**Yair Raziel Rodríguez Portillo** (født 6. oktober 1992 i Parral i Chihuahua i Mexico) er en mexicansk MMA-utøver under kontrakt med UFC, der han stiller i vektklassen fjærvekt.

Rodriguez startet med taekwondo som femåring. Med svart belte og konkurranse-erfaring i taekwondo, begynte han å trene MMA som syttenåring. I 2011 gikk han seirende ut av sin første profesjonelle kamp i MMA. Han fortsatte karrieren i regionale stevner i sitt hjemland inntil han i 2014 ble gitt sjansen til å stille i The Ultimate Fighter: Latin America. Rodriguez vant turneringen, hvilket ga ham innpass i den største MMA-organisasjonen, UFC. Omkring samme tid flyttet han til Chicago for å utvikle seg videre sportslig.

I UFC ble hans uforutsigbare og spektakulære stil ytterligere understreket av en iøynefallende knockout-seier over André Fili i sin fjerde seier på rad i organisasjonen. Med en påfølgende seier på dommeravgjørelse i neste kamp over uforutsigelige Alex Caceres, ble han satt opp som motstander for den etterlengte returen til UFCs tidligere tittelholder i lettvekt, B.J. Penn. Rodriguez lykkes i å holde grappling-eksperten Penn på god avstand i en kamp hvor han overkjørte veteranen Penn med sin imponerende variasjoner av sparketeknikker. Den enveiskjørte seieren over Penn befestet Rodriguez posisjonen som en av sportens mest fremadstormende unge utøvere.

Mot veteranen Frankie Edgar i neste kamp ble kampbildet derimot et ganske annet. Der Yair Rodriguez sin risikofylte stil med spektakulære spark og slag hviler på en overbevisning om at egne grappling-ferdigheter fra ryggen er tilstrekkelige til å ro ham ut av eventuelle feilskjær, holdt det ikke mot erfarne Frankie Edgars solide ferdigheter. Rodriguez var verken i stand til å ryste Edgar stående eller låse ham på bakken. Kampen endte opp avbrutt av ringlegen etter andre runde på grunn av skade Rodriguez ble påført sitt venstre øye som følge av Edgars harde slag fra topposisjon.

Til tross for at Yair Rodríguez var ansett som en av verdens aller mest lovende MMA-utøvere ble det 11. mai 2018 offentliggjort av UFCs president Dana White til Los Angeles Times at UFC hadde annullert kontrakten med Rodríguez etter at han skal ha avslått kamper mot Ricardo Lamas og Zabit Magomedsjaripov. Ti dager senere stilte Rodríguez opp i et intervju der han tilbakeviste Whites påstander og ga en annen forklaring. Rodriguez annonserte 2. juni 2018 at uoverensstemmelsen med UFC var blitt løst og at Zabit Magomedsjaripov blir hans neste motstander. Skade tvang Rodriguez til å trekke seg fra kampen mot Magomedsjaripov. 

Hans neste motstander ble i stedet sørkoreanske Jung Chan-sung i hovedkampen under UFCs 25-års jubileum, som erstatter for en skadet Frankie Edgar. Den hardt utkjempede og underholdende bataljen avsluttet Rodríguez på spektakulært vis med knockout i siste sekund i den siste av fem runder, med et ukonvensjonelt albueslag. Mot en motstander som er veldig pågående og i likhet med ham selv har svart belte i taekwondo, viste Rodríguez nok en gang et imponerende register av teknikker i tillegg til vilje og utholdenhet.

Bare tolv sekunder ut i oppgjøret mot Jeremy Stephens rammet Rodriguez ham utilsiktet med fingre i Stephens sitt venstre øye. I samråd med ringlege bedømte dommeren Stephens ute av stand til å fortsette. Kampen ble derfor avsluttet uten en vinner. Få dager senere ble en omkamp lagt til 18. oktober 2019.

MMA-meritter
------------

| Profesjonell karrierestatistikk |
| --- |
| 14 kamper | 11 seiere | 2 tap |
| **Ved knockout** | 4 | 2 |
| **Ved submission** | 2 | 0 |
| **Ved avgjørelse** | 5 | 0 |
| **No contests** | 1 |

| Resultat | **Stat** | **Motstander** | **Metode** | **Arrangement** | **Dato** | **Runde** | **Tid** | **Sted** | **Bemerk.** |
| --- | --- | --- | --- | --- | --- | --- | --- | --- | --- |
|  |  | USAs flagg Jeremy Stephens |  | UFC on ESPN 6 | 18. oktober 2019 |  |  | USAs flagg Boston, Massachusetts, USA |  |
| NC | 11-2-(1) | USAs flagg Jeremy Stephens | No contest | UFC Fight Night 159 | 21. september 2019 | 1 | 0:15 | Mexicos flagg Mexico by, Mexico |  |
| Seier | 11-2 | Sør-Koreas flagg Jung Chan-sung | KO | UFC Fight Night 139 | 10. november 2018 | 5 | 4:59 | USAs flagg Denver, Colorado, USA |  |
| Tap | 10-2 | USAs flagg Frankie Edgar | TKO | UFC 211 | 13. mai 2017 | 2 | 5:00 | USAs flagg Dallas, Texas, USA |  |
| Seier | 10-1 | USAs flagg B.J. Penn | TKO | UFC Fight Night: Rodríguez vs. Penn | 15. januar 2017 | 2 | 0:24 | USAs flagg Phoenix, Arizona, USA |  |
| Seier | 9-1 | USAs flagg Alex Caceres | Dommeravgjørelse (delt) | UFC Fight Night: Rodríguez vs. Caceres | 6. august 2016 | 5 | 5:00 | USAs flagg Salt Lake City, Utah, USA |  |
| Seier | 8-1 | USAs flagg Andre Fili | KO | UFC 197 | 23. april 2016 | 2 | 2:15 | USAs flagg Las Vegas, Nevada, USA |  |
| Seier | 7-1 | New Zealands flagg Dan Hooker | Dommeravgjørelse (enstemmig) | UFC 192 | 3. oktober 2015 | 3 | 5:00 | USAs flagg Houston, Texas, USA |  |
| Seier | 6-1 | USAs flagg Charles Rosa | Dommeravgjørelse (delt) | UFC 188 | 13. juni 2015 | 3 | 5:00 | Mexicos flagg Mexico by, Mexico |  |
| Seier | 5-1 | Nicaraguas flagg Leonardo Morales | Dommeravgjørelse (enstemmig) | UFC 180 | 15. november 2014 | 3 | 5:00 | Mexicos flagg Mexico by, Mexico |  |
| Seier | 4-1 | USAs flagg Angelo Duarte | Submission | NP - High Altitude Face Off 6 | 15. november 2014 | 1 | 2:12 | USAs flagg Alamosa, Colorado, USA |  |
| Seier | 3-1 | Mexicos flagg Edgar Juarez | KO | Mexican Fighter Promotions 14 | 16. februar 2013 | 1 | 0:13 | Mexicos flagg Chihuahua, Mexico |  |
| Tap | 2-1 | USAs flagg Luis Roberto Herrera | KO | Mexican Fighter Promotions 13 | 20. desember 2012 | 1 | 1:21 | Mexicos flagg Chihuahua, Mexico |  |
| Seier | 2-0 | Mexicos flagg Carlos Ricardo | Submission | The Supreme Cage 1 | 10. mars 2012 | 3 | 0:50 | Mexicos flagg Monterrey, Mexico |  |
| Seier | 1-0 | Mexicos flagg Jonatan Guzman | Dommeravgjørelse (enstemmig) | Mexican Fighter Promotions 8 | 10. oktober 2011 | 3 | 5:00 | Mexicos flagg Mexico by, Mexico |  |

Referanser
----------

1. ↑  Tim Casey (13. januar 2017). «Yair Rodriguez Looks to Become the UFC's First Superstar from Mexico». Bleacher Report. Besøkt 16. mai 2018.
2. ↑  Simon Samano (11. mai 2018). «Dana White: Yair Rodriguez released by UFC after refusing to fight Zabit Magomedsharipov». MMAjunkie. Besøkt 13. mai 2018.
3. ↑  Shaun Al-Shatti (21. mai 2018). «Yair Rodriguez opens up about abrupt departure from UFC». MMA Fighting. Besøkt 22. mai 2018.
4. ↑  Alexander K. Lee (2. juni 2018). «Yair Rodriguez announces UFC return, Zabit Magomedsharipov fight at UFC 228». MMA Fighting. Besøkt 3. juni 2018.
5. ↑  Harry Davies (25. september 2019). «Yair Rodriguez vs. Jeremy Stephens rebooked as UFC Boston co-main event in October». Bloody Elbow. Besøkt 26. september 2019.

Eksterne lenker
---------------

* (en) Yair Rodríguez – Sherdog Rediger på Wikidata